钦定古今图书集成/明伦汇编/皇极典/第172卷 > 辽
## 钦定古今图书集成/明伦汇编/皇极典/第172卷 > 辽

### 太祖元年即皇帝位上尊号曰天皇帝

按《辽史太祖本纪》：“元年春正月庚寅，即皇帝位。北宰
相萧辖剌、南宰相耶律欧里思率群臣上尊号曰天
皇帝。”

### 神册元年群臣上尊号曰大圣大明天皇帝

按《辽史太祖本纪》：“神册元年二月丙戌朔，上在龙化
州，迭烈部夷离堇耶律曷鲁等率百僚请上尊号，三
表乃允。丙申，群臣及诸属国筑坛州东，上尊号曰‘大
圣大明天皇帝’。”

### 太宗天显元年十一月壬申群臣上尊号曰嗣圣皇帝

按《辽史太宗本纪》云云。

### 会同元年上尊号曰睿文神武法天启运明德章信至道广敬昭孝嗣圣皇帝

按《辽史太宗本纪》：“会同元年九月，边臣奏，晋遣左仆
射刘煦、右谏议大夫卢重上皇帝尊号。遂遣监军寅
你己充接伴。冬十月甲戌朔，遣郎君迪里姑等抚问
晋使。十一月丙寅，皇帝御宣政殿，刘煦、卢重册上尊
号曰‘睿文神武法天启运明德章信至道广敬昭孝
嗣圣皇帝’。”

### 世宗天禄元年上尊号曰天授皇帝

按《辽史世宗本纪》：大同元年四月“戊寅，即皇帝位。九
月丁卯，群臣上尊号曰天授皇帝”，改大同元年为天
禄元年。

### 穆宗应历元年上尊号曰天顺皇帝

按《辽史穆宗本纪》：“天禄五年九月丁卯，即皇帝位，群
臣上尊号曰天顺皇帝，改元应历。”

### 景宗保宁元年上尊号曰天赞皇帝

按《辽史景宗本纪》：“应历十九年二月己巳，即皇帝位，
百官上尊号曰天赞皇帝，改元保宁。”

### 乾亨四年圣宗即位上尊号曰昭圣皇帝

按《辽史圣宗本纪》：乾亨四年九月“癸丑，即皇帝位。冬
十月辛酉，群臣上尊号曰昭圣皇帝。”

### 圣宗统和元年六月甲午群臣上皇帝尊号曰天辅皇帝

按《辽史圣宗本纪》云云。

统和二十四年。冬十月庚午朔。群臣上皇帝尊号曰
《至德广孝昭圣天辅皇帝》。

按《辽史圣宗本纪》云云

### 开泰元年冬十月甲午朔文武百官加上尊号曰弘文宣武尊道至德崇仁广孝聪睿昭圣神赞天辅皇帝

按《辽史圣宗本纪》云云。

### 太平元年百僚上尊号行受册礼仪

按《辽史圣宗本纪》：太平元年十一月“癸未上御昭庆
殿。百僚奉册上尊号曰睿文英武遵道立德崇仁广
孝功成治定昭圣神赞天辅皇帝。”按《礼志》：“皇帝受
册仪，前期一日，尚舍奉御设幄于正殿北墉下，南面
设御座。奉礼郎设官僚客使幕次于东西朝堂。大乐
令设宫悬于殿庭，举麾位在殿第二重西阶上东向。
乘黄令陈车辂，尚辇奉御陈舆辇，尚舍奉御设解剑
席于东西阶，设文官六品已上位横街南，东方西向；
武官五品已上位横街南，西方东向”：皆北上，重行，每
等异位。将士各勒所部六军仗屯诸门，金吾仗、黄麾
仗陈于殿庭。至日，押册官引册自西便门入，置册案
西阶上。通事舍人引侍从班入就位。侍中东阶下解
剑、履，上殿栏外，俛伏，跪奏“中严”，下殿，剑、履复位立。阁
使西阶上殿栏外跪请木契，面殿鞠躬。奏“奉敕唤仗。”
殿中监、少监、殿中丞等押金吾四色仗入位，臣僚后
协律郎入就举麾位，符宝郎诣阁奉迎。通事舍人引
文官四品至六品、武官三品至五品就门外位。皇帝
御辇至宣德门，宣徽使押内诸司班起居，引皇帝至
阁，服衮冕，侍中东阶下解剑履，上殿。版奏：“外办。”太常
博士引太常卿，太常卿引帝内诸司出，协律郎举麾，
太乐令令撞黄锺之锺，左五锺皆应。工人鼓柷，乐作，
皇帝即御座。宣徽使赞扇合，乐止，赞帘卷、扇开。符宝
郎奉宝进，左右金吾报平安。通事舍人引文官三品、
武官二品已上入门，乐作，就相向位毕，乐止。通事舍
人引侍从班南班，文官三品、武官二品已上合班北
向，东班西上，西班东上，起居七拜，分班各复位。通事
舍人引押册官押册，自西阶下至丹墀，当殿置香案。
册案置册讫，乐作，就位乐止。捧册官近后，东西相对
立。舍人引侍从班并南班合班，北向如初。赞“再拜”，在
位者皆再拜，舞蹈，五拜，分班各复位如初。捧册官就
西阶下解剑席、解剑履，捧册西阶上殿，乐作。置册御
座前，东西立，北向。捧册官西牖下立，北上，乐止。读册
官出班当殿立，赞“再拜”，三呼万岁。就西阶下解剑席、
解剑履，西阶上殿栏内立，当御座前。侍中取册，捧册
官捧册匣，至读册官前跪，相对捧册，读册官俛伏跪，
读讫，俛伏，兴。捧册官跪左膝，以册授侍中，侍中受册，
以册授执事者。降自西阶，剑履讫，复当殿位。赞再拜，
三呼万岁，复分班位。舍人引侍从班南班、合班北向
如初。赞拜，在位者皆拜，舞蹈鞠躬如初。通事舍人引
班首西阶下解剑、履上殿，乐作，就栏内位，乐止。俛伏
跪，通“全衔臣”某等致词称贺讫。俛伏，兴，降西阶下，带
剑纳舄，乐作，复位，乐止。赞拜，在位者皆再拜，舞蹈，五
拜，鞠躬。侍中临轩，西向称有制，皆再拜。侍中宣答讫，
赞皆再拜，舞蹈，五拜，分班各复位。三品已上出，乐作，
出门毕，乐止。侍中当御座，俛伏跪，通全衔奏礼毕。俛
伏，兴，退东阶，下殿，带剑纳履，复位。宣徽使赞“扇合”下
帘，太常博士、太常卿引皇帝起，乐作，至阁，乐止。舍人
引文官四品、武官三品已下出门外分班立。次引侍
从班出，次兵部、吏部出，次金吾出，次起居郎、舍人出，
次殿中监、少监押金吾细仗出，仍位臣僚后。次东西
上阁门使于丹墀内鞠躬，奏“衙内无事”，卷班出。阁门
使丹墀内鞠躬，揖，奉敕放仗出门外，文武班中间立，
唤承受官，承受官声喏。至阁使后鞠躬，揖阁使鞠躬，
称“奉敕放仗。”承受声喏，鞠躬，揖，平身立。引声，“奉敕放
仗。”声绝趋退。文武合班再拜。舍人一员摄词令官殿
前鞠躬，揖称“奉敕放黄麾仗出。”放金吾仗亦如之。翼
日，文武臣僚入问圣躬。

〈注〉太平元年行此仪，大略遵唐、晋旧仪。又有《上契

丹册仪》，以“阻午可汗柴册礼”合《唐礼》杂就之。又有

《上汉册仪》。与此仪大同小异。

### 兴宗重熙元年十一月己卯群臣上皇帝尊号曰文武仁圣昭孝皇帝

按《辽史圣宗本纪》云云。

重熙十一年十一月丁亥群臣加上尊号曰：《聪文圣
武英略神功睿哲仁孝皇帝》。

按《辽史兴宗本纪》云云。

重熙二十三年十一月甲申，群臣上皇帝尊号曰《钦
天奉道祐世兴历武定文成圣神仁孝皇帝》。

按《辽史兴宗本纪》云云。

### 道宗清宁二年十一月甲辰文武百僚上尊号曰天祐皇帝

按《辽史道宗本纪》云云。

### 咸雍元年春正月辛酉朔文武百僚加上尊号曰圣文神武全功大略广智聪仁睿孝天祐皇帝

按《辽史道宗本纪》云云。

====天祚帝乾统元年上尊号曰天祚帝====按《辽史天祚帝本纪》，寿隆七年正月“甲戌，即皇帝位，
群臣上尊号曰天祚皇帝。二月壬辰朔，改元乾统。”
乾统三年十一月丙申，文武百官加上尊号曰“惠文
智武圣孝天祚皇帝。”

按：《辽史天祚帝本纪》云云。